ລາຍງານ ປະຈຳປີ ຂອງ ຄະນະກຳມາທິການ ສຫລ ກ່ຽວກັບສິດເສລີພາບ ໃນການນັບຖື ສາສະໜາຢູ່ລາວ ຕອນທີ 1
ລາວຍັງຖືກຈັດໄວ້ ໃນກຸ່ມປະເທດທີ່ຖືກຕິດຕາມສິ້ງຊອມເບິ່ງຢ່າງໃກ້ຊິດ ກ່ຽວກັບ ການລະເມີດສິດເສລີພາບ ໃນການເຊື່ອຖືສາສະໜາ 
ເມື່ອໄວໆມານີ້ ຄະນະກຳມາທິການຂອງສະຫະລັດ ຮັບຜິດຊອບກ່ຽວກັບອິດສະຫຼະພາບໃນ ການນັບຖືສາສະໜານາໆຊາດ ຫຼື USCIRF ໄດ້ອອກລາຍງານປະຈຳປີ 2012 ຊຶ່ງໄດ້ຊັ່ງ ຊາຕີລາຄາ ເບິ່ງສິດເສລີພາບໃນການນັບຖືສາສະໜາ ຢູ່ໃນເກືອບ 200 ປະເທດທົ່ວໂລກ ລາຍງານດັ່ງກ່າວ ແມ່ນໄດ້ກວມເອົາໄລຍະແຕ່ວັນທີ 1 ເມສາ ປີ 2011 ຫາ ວັນທີ 29 ກຸມພາປີ 2012 ໄພສານມີລາຍງານ ຕອນທີ 1 ກ່ຽວກັບພາກສ່ວນຂອງ ສປປ ລາວມາ ສະເໜີທ່ານ ໃນອັນດັບຕໍ່ໄປ ລາຍງານປະຈຳປີ 2012 ຂອງຄະນະກຳມາທິການສະຫະລັດຮັບຜິດຊອບກ່ຽວກັບອິດສະຫຼະ ພາບໃນການນັບຖືສາສະໜາຂອງນາໆຊາດຫຼື USCIRF ໄດ້ຈັດເອົາ 8 ປະເທດເຂົ້າໄວ້ໃນ ບັນຊີລາຍຊື່ປະເທດທີ່ໄດ້ລ່ວງລະເມີດສິດເສລີພາບໃນການເຊື່ອຖືສາສະໜາຢ່າງຮ້າຍແຮງທີ່ ຖືກລະບຸວ່າ ເປັນປະເທດທີ່ໜ້າວິຕົກເປັນຫ່ວງຫຼື Countries of Partcular Concern ຊຶ່ງປະກອບດ້ວຍ ມຽນມາ ຈີນ ເອຣີເທຣຍ ອີຣ່ານ ເກົາຫຼີເໜືອ ຊາອຸດີອາຣາເບຍ ຊູດານ ແລະອຸສເບັກກິສຖານ ສຳຫຼັບ ສປປ ລາວແລ້ວ ຍັງຖືກຈັດໄວ້ໃນກຸ່ມປະເທດທີ່ມີການຕິດຕາມສິ້ງຊອມເບິ່ງຢ່າງໃກ້ ຊິດກ່ຽວກັບການລະເມີດສິດເສລີພາບໃນການເຊື່ອຖືສາສະໜາຫຼື Watch List ຊຶ່ງມີຮວມ ທັງອັຟການິສຖານ ເບລາຣຸສ ຄິວບາ ອິນເດຍ ອິນໂດເນເຊຍ ຣັດເຊຍ ໂຊມາເລຍ ແລະ ເວເນຊູເອລາ ລາຍງານປະຈຳປີ ຂອງຄະນະກຳມາທິການ USCIRF ເວົ້າວ່າ ການລະເມີດສິດເສລີພາບ ໃນການເຊື່ອຖືສາສະໜາຢ່າງຮ້າຍແຮງຍັງດຳເນີນຢູ່ຕໍ່ມາໃນ ສປປ ລາວ ລັດຖະບານລາວ ຍັງຈຳກັດຮັດແຄບການປະຕິບັດສາສະໜາກິດ ໂດຍຜ່ານທາງກົດໝາຍຂອງຕົນ ແລະບໍ່ໄດ້ ຫຼຸດຜ່ອນ ການລະເມີດສິດເສລີພາບໃນການເຊື່ອຖືສາສະໜາ ຢູ່ໃນບາງຂົງເຂດ ທີ່ສອກຫຼີກ ຫ່າງໄກນັ້ນ ລົງແຕ່ຢ່າງໃດເລີຍ ບັນດາເຈົ້າໜ້າທີ່ຢູ່ໃນແຂວງຕ່າງໆ ຍັງສືບຕໍ່ລະເມີດສິດເສ ລີພາບ ໃນການເຊື່ອຖືສາສະໜາ ຫຼືການເຊື່ອໃນສາສະໜາໂປຣແຕັສຕັງ ຂອງພວກຊົນກຸ່ມ ນ້ອຍດ້ວຍການຈັບກຸມຄຸມຂັງ ການຕິດຕາມສອດແນມ ການຮາວີລົບກວນ ການຢຶດຊັບສິນ ການບັງຄັບໃຫ້ຍົກຍ້າຍຖິ່ນຖານ ແລະການບີບບັງຄັບໃຫ້ປະລະໃນການເຊື່ອຖືສາສະໜານັ້ນ ແຕ່ແນວໃດກໍຕາມ ລາຍງານເວົ້າວ່າ ເງື່ອນໄຂຕ່າງໆ ກ່ຽວກັບສິດເສລີພາບໃນການເຊື່ອຖື ສາສະໜານັ້ນ ແມ່ນດີຂຶ້ນ ສຳຫຼັບພວກທີ່ນັບຖືສາສະໜາພຸດ ນິກາຍຕ່າງໆ ທີ່ເປັນຊົນກຸ່ມ ໃຫຍ່ ສຳຫຼັບພວກທີ່ນັບຖືສາສະໜາຄຣິສ ພວກທີ່ນັບຖືສາສະໜາອິສລາມແລະພວກທີ່ນັບ ຖືສາສະໜາບາຮາຍ ທີ່ອາໄສຢູ່ໃນເຂດເທດສະບານຕ່າງໆ ອີງຕາມຄວາມວິຕົກກັງວົນເຫຼົ່າ ນີ້ແລ້ວທາງຄະນະກຳມາທິການ USCIRF ຈຶ່ງໄດ້ຈັດເອົາລາວ ເຂົ້າໄວ້ໃນບັນຊີລາຍຊື່ຂອງ ບັນດາປະເທດທີ່ຖືກຕິດຕາມສິ້ງຊອມຢ່າງໃກ້ຊິດສຳຫຼັບປີ 2012 ລາຍງານ ຂອງຄະນະກຳມາ ທິການ USCIRF ເວົ້າວ່າ ການໂຍະຍານຜ່ອນຜັນຂອງ ລັດຖະບານລາວຕໍ່ການປະຕິ ບັດສາສະໜາກິດແມ່ນແຕກ ຕ່າງກັນໄປໃນແຕ່ລະເຂດໃນ ແຕ່ລະກຸ່ມຊົນແລະກຸ່ມສາສະ ໜາ ສຳຫຼັບສາສະໜາພຸດຊຶ່ງ ເປັນສາສະໜາທີ່ໄດ້ຝັງເລິກຢູ່ ໃນວັດທະນະທຳຂອງລາວແລະ ໄດ້ຮັບການເຊື່ອຖື ໂດຍປະຊາ ຊົນລາວສ່ວນໃຫຍ່ນັ້ນເວລານີ້ ແມ່ນບໍ່ມີການຈຳກັດຮັດແຄບ ແລະການຄວບຄຸມໃດໆແລ້ວ ພວກທີ່ນັບຖືສາສະໜາກາໂທ ລິກໃນລາວກໍໄດ້ຮັບອະນຸຍາດ ໃຫ້ສ້າງວັດໄດ້ ແລະໃນໄລຍະ ຫຼາຍໆປີຜ່ານມານີ້ ກໍສາມາດບວດພະສົງ ແລະມີການບວດພະສັງຄະລາດອົງທຳອິດນັບແຕ່ ປີ 1975 ເປັນຕົ້ນມາ ພວກທີ່ນັບຖືສາສະໜາໂປຣແຕັສຕັງ ໃນເຂດເທດສະບານຕ່າງໆກໍມີ ລາຍງານວ່າສາມາດຈັດພິທີສວດມົນພາວະນາເພີ່ມຂຶ້ນ ເປີດຄືນໃໝ່ ສ້າງແລະຂະຫຍາຍສະ ຖານທີ່ ປະກອບພິທີທາງສາສະໜາໄດ້ ສ່ວນປະຊາຄົມສາສະໜາບາຮາຍທີ່ນ້ອຍໆນັ້ນກໍມີ ລາຍງານວ່າ ມີຄວາມສຳພັນທີ່ດີຂຶ້ນໃນການດຳເນີນງານຮ່ວມກັບພວກເຈົ້າໜ້າທີ່ລັດຖະບານ ແລະໄດ້ຂະຫຍາຍສະຖານທີ່ທາງສາສະໜາຂອງພວກເຂົາເຈົ້າ ພວກເຈົ້າໜ້າທີ່ຂອງສູນກາງ ແນວລາວສ້າງຊາດ ຊຶ່ງເປັນພະແນກການທີ່ຮັບຜິດຊອບໃນການຕິດຕາມສິ້ງຊອມເບິ່ງກິດຈະ ກຳດ້ານສາສະໜາແລະຈັດຕັ້ງປະຕິບັດນະໂຍບາຍສາສະໜາຂອງລັດຖະບານນັ້ນໄດ້ເດີນທາງ ໄປຢ້ຽມຢາມສຳນັກງານໃຫຍ່ຂອງສາສະໜາບາຮາຍໃນໂລກທີ່ປະເທດອິສຣາແອລໃນປີກາຍ ນີ້ ລັດຖະບານ ສປປ ລາວໄດ້ຮັບຮູ້ 4 ສາສະໜາຢ່າງເປັນທາງການໃນນັ້ນກໍມີສາສະໜາພຸດ ສາສະໜາຄຣິສຕ໌ ສາສະໜາອິສລາມ ແລະສາສະໜາບາຮາຍ ສໍາຫຼັບສາສະໜາຄຣິສຕ໌ທີ່ ຖືກຮັບຮູ້ນັ້ນ ກໍມີກຸ່ມສາສະໜາກາໂທລິກ ກຸ່ມສາສະໜາໂປຣແຕັສຕັງ ຄຣິສຕະຈັກຂ່າວປະ ເສີດຫຼື Lao Evengelical Church ແລະກຸ່ມສາສະໜາໂປຣແຕັສຕັງຄຣິສຕະຈັກຄະນະ ວັນເສົາ ຫຼື Seventh-Day Adventist Church ລັດຖະບານລາວບັງຄັບໃຫ້ກຸ່ມສາສະ ໜາໂປຣແຕັສຕັງທັງໝົດຕ້ອງໄດ້ເຂົ້າສັງກັດເປັນພາກສ່ວນນຶ່ງຂອງຄຣິສຕະຈັກຂ່າວປະເສີດ ຫຼືຄຣິສຕະຈັກວັນເສົາ ເພື່ອປ້ອງກັນບໍ່ໃຫ້ເກີດຄວາມແຕກສາມັກຄີ ແລະບໍ່ອະນຸຍາດໃຫ້ກຸ່ມ ສາສະໜາໂປຣແຕັສຕັງ ນິກາຍອື່ນໆ ຍື່ນຄຳຮ້ອງຂໍ ເພື່ອໃຫ້ມີການຮັບຮູ້ ຈຶ່ງເຮັດໃຫ້ການ ເຄື່ອນໄຫວຂອງກຸ່ມສາສະໜາເຫຼົ່ານີ້ ເປັນການເຄື່ອນໄຫວທີ່ຜິດກົດໝາຍ ທີ່ພາໃຫ້ມີການ ຮາວີລົບກວນ ການຈັບກຸມຄຸມຂັງ ຫຼືການລະເມີດອື່ນໆ ໂຕຢ່າງຢູ່ໃນບາງເຂດແຂວງນັ້ນກຸ່ມ ສາສະໜາໂປຣແຕັສຕັງນິກາຍ Methodist ບໍ່ສາມາດເຕົ້າໂຮມກັນໄດ້ເພື່ອສວດມົນພາວະ ນາ ສ້າງສະຖານທີ່ທາງສາສະໜາ ຫຼືທຳພິທີສົ່ງສະການ ທາງສາສະໜາໄດ້ ກຸ່ມສາສະໜາ Methodist ແລະພວກໂປຣແຕັສຕັງນິກາຍອື່ນໆຍັງສືບຕໍ່ຊອກຫາຊ່ອງທາງ ເພື່ອໃຫ້ມີການ ຮັບຮູ້ທາງກົດໝາຍຕໍ່ສາສະໜາຂອງພວກເຂົາເຈົ້າ ແລະນັ້ນ ຄືຕອນທີນຶ່ງ ຂອງລາຍງານນີ້ໂປດຕິດຕາມຮັບຟັງຕອນທີສອງໄດ້ໃນລາຍການກະ ຈາຍສຽງຂອງເຮົາ ແລງວັນພຸດມື້ອື່ນ